钦定古今图书集成/方舆汇编/边裔典/第044卷 > 梁书 > 《西域诸戎传序》
## 钦定古今图书集成/方舆汇编/边裔典/第044卷 > 梁书 > 《西域诸戎传序》

“西北诸戎。汉世张骞始发西域之迹，甘英遂临西海，
或遣侍子，或奉贡献，于时虽穷兵极武，仅而克捷，比
之前代，其略远矣。”魏时三方鼎跱，日事干戈。晋氏平
吴以后，少获宁息，徒置戊己之官，诸国亦未宾从也。
继以中原丧乱，胡人递起，西域与江东隔碍，重译不
交。吕光之涉龟兹，亦犹蛮夷之伐蛮夷，非中国之意
也。自是诸国分并，胜负强弱，难得详载。明珠翠羽，虽
仞于后宫；蒲梢龙文，希入于外署。有梁受命，其奉正
朔而朝阙庭者，则仇池、宕昌、高昌、邓至、河南、龟兹、于
阗、滑诸国焉。今缀其风俗为《西北戎传》云。